‘Jammer, geen voertuiglisensies; die papier is op’(Foto: Maroela Media) Die burgemeester van die Rand West City-munisipaliteit, Gladys Khoza, is gevra om in te gryp om te verseker dat die plaaslike owerheid sy betalingsooreenkoms aan die Gautengse departement van vervoer nakom om tekorte aan spesiale papier in Randfontein se lisensiekantoor te verhoed. Fred Steffers, ŉ VF Plus-raadslid, sê die kantoor is opnuut gesluit omdat die munisipaliteit versuim het om die geld wat vir die uitreiking van voertuiglisensies ingevorder word, aan die departement oor te betaal. Daar is nou ŉ tekort aan die papier wat gebruik word om voertuiglisensies uit te reik. Die munisipaliteit, wat as agent vir die departement optree, kon tevore 20% van die inkomste daaruit vir sy eie koffers hou. Steffers sê die plaaslike owerheid het egter gereeld hierdie ooreenkoms verbreek en nie die geld aan die departement oorbetaal nie. “ŉ Nuwe ooreenkoms is tussen die onderskeie partye gesluit, maar die munisipaliteit het ook nie dié ooreenkoms eerbiedig nie,” sê hy. “Weens die munisipaliteit se wanbetaling word motoreienaars gedwing om met vervalde lisensies te ry, motorhandelaars se verkooptransakies word vertraag, personeel van die lisensiekantoor kan nie werk nie en die uitreiking van lisensies hoop op.” Steffers sê die ANC “se wanbestuur” veroorsaak dat die munisipaliteit verder agteruitgaan en dat dit ten koste van inwoners en dienslewering gebeur.